حجت الاسلام راجہ ناصر عباس جعفری:

زائرین کی خدمت کا ثواب شمار نہیں کیا جا سکتا

مجلس وحدت مسلمین پاکستان کے مرکزی سیکرٹری جنرل نے کہا : ہم حکومتی عہدیداروں کو مجبور کرائینگے کہ وہ زائرین کو تحفظ فراہم کریں ۔

خبر کا کوڈ: ۴۲۳۲۹۵

تاریخ: ۱۷ آذر ۲۰۱۶ - ۲۳:۰۳

رسا نیوز ایجنسی کی رپورٹ کے مطابق مجلس وحدت مسلمین پاکستان کے مرکزی سیکرٹری جنرل حجت الاسلام راجہ ناصر عباس جعفری نے اپنے دورہ کوئٹہ کے موقع پر نماز جمعہ کے اجتماع سے خطاب میں حالات حاضرہ پر روشنی ڈالی اور زائرین کے حوالے سے دست بستہ اہلیان کوئٹہ سے گزارش کی کہ انکی خدمت کریں۔

انہوں نے بیان کیا : ہم حکومتی عہدیداروں کو مجبور کرائینگے کہ وہ زائرین کو تحفظ کے ساتھ ساتھ ان کی عزت، تکریم، تعظیم کا خیال رکھیں اور محرم الحرام میں اضافی کانوائے کا اہتمام کریں۔

حجت الاسلام راجہ ناصر عباس جعفری نے کہا : زائرین کی خدمت کے حوالے سے وہ افراد ذمہ داری ادا کریں جو حوصلہ رکھتے ہوں، کیونکہ زائرین بھی مختلف سوچ و فکر کے ہوتے ہیں اور انکی باتوں کو آئمہ (ع) کی وجہ سے برداشت کریں۔

انہوں نے اپنے وفد کے ہمراہ جن میں ایم پی اے آغا رضا، ملک اقرار حسین، عباس علی، سید ہاشم موسوی، ولایت حسین جعفری اور انوار نقوی شامل تھے، بلوچستان بار کونسل کی کابینہ کے عہدیداران اور دیگر ممبران سے ملاقات کی، اور (سانحہ 8 اگست سول ہسپتال کوئٹہ) خود کش دھماکے کی شدید الفاظ میں مذمت کرتے ہوئے جانی نقصان پر افسوس کا اظہار کیا، شہدا کے ایصال ثواب کے لیے فاتحہ خوانی بھی کی گئی۔/۹۸۹/۹۴۰/